3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์ 

  ------------------------------ ----------------------------------------
  ประเภทธุรกิจ                     ผลิตภาชนะอลูมิเนียม

  ประเภทของผลิตภัณฑ์                สำหรับบรรจุผลิตภัณฑ์สีผม, เวชภัณฑ์, ครีม, กาว,
  หลอดอลูมิเนียมชนิดนิ่ม               ยาสีฟัน และอื่น ๆ

  ภาชนะสำหรับบรรจุแก๊สและ           สำหรับบรรจุเครื่องสำอาง,ผลิตภัณฑ์บำรุงเส้นผม,
  ผลิตภัณฑ์แอโรโซล                  น้ำหอม สเปรย์ ระงับกลิ่นกาย
                                 สเปร์ยปรับอากาศและอื่น ๆ

  ภาชนะอลูมิเนียมชนิดผนังแข็ง          ได้แก่ หลอดอลูมิเนียม สำหรับบรรจุยาเม็ด,
                                 ตัวปากกาเคมีเมจิ, กระป๋องแป้งและอื่น ๆ

  ขวดอลูมิเนียม                     สำหรับบรรจุเครื่องสำอาง ยาฆ่าแมลง เป็นต้น

  งานประดิษฐ์ทางเทคนิคปั๊มขึ้นรูป        ได้แก่ภาชนะทรงกระบอกที่ใช้บรรจุชิ้นส่วนไฟฟ้า
                                 กระบอกคอนเดนเซอร์ เป็นต้น

  เหรียญอลูมิเนียม, เม็ดอลูมิเนียม       สำหรับใช้ผลิตหลอดและกระป๋องอลูมิเนียม
  คอยล์อลูมิเนียม, แผ่นอลูมิเนียม        
  ------------------------------ ----------------------------------------

บริษัทมิได้เป็นเจ้าของทรัพย์สินทางปัญญา ลิขสิทธิ์ หรือ สิทธิบัตรใด ๆ

3.2 ภาวะอุตสาหกรรมและการแข่งขัน

บริษัทดำเนินกิจการเป็นผู้ผลิตและส่งออกหลอดและกระป๋องทั้งทางตรงและทางอ้อมในปริมาณสูงอย่างต่อเนื่อง
แม้จะเกิดภาวะผันผวนในอัตราแลกเปลี่ยนเงินตราต่างประเทศในปี 2555 บริษัทก็สามารถผลิตได้ถึง
746 ล้านชิ้น ในขณะที่ผลผลิตทั่วโลกคิดเป็นปริมาณเกินกว่า 19,000 ล้านชิ้นต่อปี
ซึ่งสะท้อนให้เห็นว่า แม้บริษัทจะสามารถก้าวขึ้นสู่ผู้ผลิตรายใหญ่ที่สุดในเอเชีย
หากเมื่อเทียบกับขนาดของตลาดโลก จะพบว่าบริษัทมีส่วนแบ่งการตลาดเพียง ร้อยละ 4 เท่านั้น
ดังนี้แม้ศักยภาพในการผลิตจะเพิ่มมากขึ้น ทว่าเมื่อเทียบกับภาวะการแข่งขันในตลาดโลกแล้ว
บริษัทยังคงต้องเผชิญกับความผันผวน และการต่อสู้ทางการค้าที่ทวีความรุนแรง

ดังนั้น บริษัทจึงมุ่งเน้นสร้างจุดแข็งขององค์กรโดยการคงไว้ซึ่งกำลังการผลิต
การส่งมอบสินค้าให้ทันเวลา คุณภาพที่ดีที่สุด
โดยเฉพาะด้านคุณภาพเมื่อนำไปเปรียบเทียบกับผู้ผลิตที่สามารถผลิตได้ในแถบยุโรป
หรือสหรัฐอเมริกา พบว่าราคาสินค้าของบริษัทยังคงถูกกว่า ด้วยเหตุนี้
หากพิจารณาที่ปัจจัยทางด้านคุณภาพและราคา บริษัทยังคงมีความสามารถในการแข่งขันได้

ในด้านค่าใช้จ่ายในการขนส่งสินค้าไปยังลูกค้าในต่างประเทศ
พบว่าเป็นปัจจัยที่ส่งผลกระทบเชิงลบให้กับบริษัทได้
และเป็นสิ่งหนึ่งที่ลดความสามารถและเป็นอุปสรรคในการส่งออกของบริษัท
แต่การที่บริษัทมีกำลังการผลิตที่มุ่งเน้นความหลากหลายของขนาด
ทำให้สามารถประหยัดค่าใช้จ่ายด้านนี้ได้เป็นอย่างดี โดยเฉพาะขนาดเล็กถึงขนาดกลาง
ประกอบกับปัญหาเรื่องค่าเงินและความเสี่ยงที่เกิดจากอัตราแลกเปลี่ยน
ทั้งสองปัจจัยนี้ส่งผลต่อความสามารถในการแข่งขันของบริษัทอย่างแท้จริง

สำหรับธุรกิจเหรียญอลูมิเนียมนั้น
แม้ว่าบริษัทจะพบกับสภาวะการแข่งขันรุนแรงเช่นเดียวกับธุรกิจทางด้านการขายผลิตภัณฑ์อื่น แต่ ณ
ปัจจุบัน บริษัทยังคงมีความสามารถในการผลิตเหรียญอลูมีเนียมได้เป็นรายใหญ่ที่สุดในเอเชีย
โดยขณะนี้มีส่วนแบ่งตลาดอยู่ที่ประมาณร้อยละ 5 เมื่อเทียบกับส่วนแบ่งตลาดโลก

การจัดหาผลิตภัณฑ์

เพื่อที่จะคงไว้ซึ่งความเป็นผู้นำในประเทศไทยในฐานะผู้ผลิตภาชนะบรรจุภัณฑ์อลูมิเนียมบริษัทได้มีการขยายและเพิ่มกำลังการผลิตอย่างสม่ำเสมอไว้ล่วงหน้า
เพื่อจะได้รองรับปริมาณตามความต้องการที่เพิ่มขึ้น ดังนั้น
บริษัทจึงเป็นผู้ผลิตรายใหญ่ที่สุดในทวีปเอเชียในประเภทของภาชนะบรรจุภัณฑ์อลูมิเนียมขึ้นรูป

ณ วันที่ 31 ธันวาคม 2555 บริษัทมีเครื่องจักรและอุปกรณ์ดังต่อไปนี้

-   3 สายการผลิตเหรียญอลูมิเนียม ซึ่งแต่ละสายการผลิตประกอบด้วย เตาหลอม เตาพัก
    เครื่องจักรหล่อแบบต่อเนื่อง เครื่องรีดร้อนและรีดเย็น เครื่องปั๊มตัดเหรียญ
    เตาอบเหรียญให้นิ่ม เครื่องขัดผิวเหรียญ เป็นต้น กำลังการผลิตทั้งสิ้น 27,900 ตันต่อปี

-   14 สายการผลิตหลอดอลูมิเนียม ซึ่งแต่ละสายการผลิตประกอบด้วย เครื่องโม่เหรียญ
    เครื่องปั๊มขึ้นรูป เครื่องรีดเกลียวและตกแต่งหลอด เตาอบให้นิ่ม เครื่องเคลือบใน เตาอบแห้ง
    เครื่องเคลือบสีหลอด เครื่องพิมพ์สี เตาอบสีพิมพ์ให้แห้ง เครื่องปิดจุก เครื่องทากาว เป็นต้น

-   6 สายการผลิต สำหรับผลิตกระป๋องอลูมิเนียมขนาดเล็ก
    สำหรับเดินสายการผลิตกระป๋องขนาดเล็กกว่า 28 มม. (15 – 27.8 มม.)
    ซึ่งแต่ละสายการผลิตประกอบด้วย เครื่องโม่เหรียญ เครื่องปั๊มขึ้นรูป เครื่องกลึง เครื่องล้าง
    เครื่องเคลือบใน เตาอบให้แห้ง เครื่องเคลือบแลคเกอร์ เครื่องพิมพ์สี เครื่องเคลือบภายนอก
    เตาอบสีให้แห้ง เครื่องทำคอกระป๋อง

-   8 สายการผลิต สำหรับผลิตกระป๋องอลูมิเนียมขนาดกลาง
    สำหรับเดินสายการผลิตกระป๋องขนาด 28 – 45 มม. ซึ่งแต่ละสายการผลิตประกอบด้วย
    เครื่องโม่เหรียญ เครื่องปั๊มขึ้นรูป เครื่องกลึง เครื่องล้าง เครื่องเคลือบใน เตาอบให้แห้ง
    เครื่องเคลือบแลคเกอร์ เครื่องพิมพ์สี เครื่องเคลือบภายนอก เตาอบสีให้แห้ง
    เครื่องทำคอกระป๋อง

-   3 สายการผลิต สำหรับผลิตกระป๋องอลูมิเนียมขนาดใหญ่
    สำหรับเดินสายการผลิตกระป๋องขนาดใหญ่กว่า 45 มม. ขึ้นไป
    ซึ่งแต่ละสายการผลิตประกอบด้วย เครื่องโม่เหรียญ เครื่องปั๊มขึ้นรูป เครื่องกลึง เครื่องล้าง
    เครื่องเคลือบใน เตาอบให้แห้ง เครื่องเคลือบแลคเกอร์ เครื่องพิมพ์สี เครื่องเคลือบภายนอก
    เตาอบสีให้แห้ง เครื่องทำคอกระป๋อง

ในปี 2555 ในส่วนของโรงเหรียญศรีราชานั้น บริษัทได้ติดตั้งสายการผลิตปั๊มเหรียญจำนวน 1
สายการผลิต คือ SPS 3 แล้วเสร็จเมื่อเดือนสิงหาคม 2555
รวมทั้งเครื่องป้อนแผ่นอลูมิเนียมระบบดิจิตอล (Numerical Roller Fiiding Machine)
จำนวน 5 เครื่องที่สายการผลิตเหรียญอลูมิเนียมเมื่อเดือนสิงหาคมและธันวาคม 2555
นอกจากนั้นยังได้มีการติตตั้งเครื่องม้วนแผ่นอลูมิเนียมอัตโนมัติ (Strip Casting Line)
ที่สายการผลิต SPS 2

ในส่วนของโรงกระป๋องศรีราชานั้น บริษัทได้ติดตั้งสายการผลิตกระป๋อง 1 สายการผลิต (CPS17)
ตั้งแต่เดือนมีนาคม 2555 ที่ผ่าน ซึ่งสามารถผลิตกระป๋องขนาดกลาง
และมีความเร็วในการผลิตกระป๋องอยู่ที่อัตรา 200 กระป๋อง/นาที ทั้งนี้จากการเพิ่มสายการผลิตใหม่
ทำให้บริษัทสามารถผลิตได้ครอบคลุมทุกขนาดในกระบวนการผลิตกระป๋อง

นอกจากนี้ บริษัทยังมีเครื่องฉีดจุกพลาสติกซึ่งมีเทคโนโลยีที่ทันสมัยจำนวน 22
เครื่องสำหรับผลิตจุกที่ใช้กับภาชนะบรรจุภัณฑ์ของบริษัท บริษัทมีโรงประกอบเครื่องมือ 2 โรง
เพื่อผลิตเครื่องมือ อะไหล่ชิ้นส่วนต่าง ๆ และพัฒนาเครื่องมืออุปกรณ์ต่าง ๆ ภายในบริษัท

ยอดรวมตัวเลขการผลิตเหรียญ ในปี 2555 เท่ากับ 26,174 ตัน
ยอดรวมตัวเลขการผลิตหลอดอลูมิเนียม กระป๋องอลูมิเนียม หลอดชนิดผนังแข็ง ในปี 2555 เท่ากับ
746 ล้านชิ้น

การจัดหาวัตถุดิบที่ใช้ในการผลิต

วัตถุดิบหลักสำหรับผลิตเหรียญอลูมิเนียมคืออลูมิเนียมแท่ง (Ingots)
ซึ่งบริษัทสั่งซื้อโดยตรงจากผู้ผลิตขั้นต้นหรือส่วนมากอาจจะซื้อผ่านตัวแทนผู้ผลิต
โดยซื้อมาจากผู้จำหน่าย 4 รายในสามประเทศนี้คือ ประเทศสวิสเซอร์แลนด์ ประเทศออสเตรเลีย
และประเทศญี่ปุ่น ในสัดส่วนเฉลี่ยร้อยละ 30 ของแต่ละประเทศ
บริษัทมีสัญญาการซื้อขายวัตถุดิบล่วงหน้าระยะยาวแต่ราคาจะขึ้นอยู่กับราคาตลาดโลหะในกรุงลอนดอน
(London Metal Exchange, LME) บริษัทอาจจะซื้อตามราคา ณ วันซื้อ (Spot Price)
โดยผู้บริหารเป็นผู้รับผิดชอบดูแลราคาที่เปลี่ยงแปลงนี้
บริษัทมีหลักในการซื้อเมื่อราคาตลาดเริ่มส่งสัญญาณตก หรือสั่งซื้อในราคาล่วงหน้า
ส่วนวัตถุดิบหลักในการผลิตหลอดและกระป๋องอลูมิเนียม คือเหรียญอลูมิเนียม
ซึ่งได้มาจากโรงงานผลิตเหรียญของบริษัทเอง

กระบวนการผลิตหรือการกำจัดวัตถุดิบเหลือใช้ มิได้ก่อให้เกิดมลภาวะแต่อย่างใด
และเป็นกระบวนการผลิตที่สะอาดได้ระดับเช่นเดียวกับโรงงานที่ทันสมัยอื่น ๆ ในต่างประเทศ
นอกจากนั้นยังมีการส่งมอบวัตถุดิบที่เป็นของเสียจากกระบวนการผลิตให้กับผู้ซื้อซึ่งนำไปเข้ากระบวนการรีไซเคิลอย่างทันสมัย

3.3 งานที่ยังไม่ได้ส่งมอบ

ไม่มี